CELEX: 62010CN0047
Language: mt
Date: 2010-01-28 00:00:00
Title: Kawża C-47/10 P: Appell tar-Repubblika tal-Awstrija tat- 28 ta’ Jannar 2010 (e-mail 27.01.2010 ) mis-sentenza tal-Qorti tal-Prim’Istanza (Is-Sitt Awla) mogħtija fit- 18 ta’ Novembru 2009 fil-Kawża T-375/04, Scheucher-Fleisch GmbH et vs Il-Kummissjoni tal-Komunitajiet Ewropej

27.3.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 80/21
            
         Appell tar-Repubblika tal-Awstrija tat-28 ta’ Jannar 2010 (e-mail 27.01.2010) mis-sentenza tal-Qorti tal-Prim’Istanza (Is-Sitt Awla) mogħtija fit-18 ta’ Novembru 2009 fil-Kawża T-375/04, Scheucher-Fleisch GmbH et vs Il-Kummissjoni tal-Komunitajiet Ewropej
   (Kawża C-47/10 P)
   2010/C 80/36
   Lingwa tal-kawża: il-Ġermaniż
   
      Partijiet
   
   
      Appellanti: Ir-Repubblika tal-Awstrija (rappreżentanti: E. Riedl, aġent, M. Núñez-Müller u J. Dammann, avukati)
   
      Appellati: Scheucher-Fleisch GmbH, Tauernfleisch Vertriebs GmbH, Wech-Kärntner Truthahnverarbeitung GmbH, Wech-Geflügel GmbH, Johann Zsifkovics, Il-Kummissjoni Ewropea
   
      Talbiet tal-appellanti
   
   Ir-Repubblika tal-Awstrija titlob lill-Qorti tal-Ġustizzja:
   
               —
            
            
               tannulla, fl-intier tagħha, is-sentenza tal-Qorti tal-Prim’Istanza, tat-18 ta’ Novembru 2009, fil-Kawża T-375/04 (Scheucher et vs Il-Kummissjoni);
            
         
               —
            
            
               tiddeċiedi definittivament fuq il-mertu u tiċħad ir-rikors bħala inammissibbli u, fi kwalunkwe każ, bħala infondat;
            
         
               —
            
            
               tikkundanna lir-rikorrenti fl-ewwel istanza kemm għall-ispejjeż tal-appell kif ukoll għall-ispejjeż tal-ewwel istanza fil-Kawża T-375/04.
            
         
      Aggravji u argumenti prinċipali
   
   L-appellanti ssostni li s-sentenza appellata tikser ir-raba’ subparagrafu tal-Artikolu 263 TFUE. Il-Qorti tal-Prim’Istanza injorat il-fatt li d-deċiżjoni kkontestata tal-Kummissjoni la kienet tikkonċerna individwalment u lanqas direttament lir-rikorrenti fl-ewwel istanza. Fil-fatt, din id-deċiżjoni ma theddidx is-sitwazzjoni tagħhom fis-suq; barra minn hekk, is-sistema ta’ għajnuna ġenerali u settorjali tal-appellanti, li ġiet awtorizzata mill-Kummissjoni, ma toħloqx ostakoli għall-kompetizzjoni, peress li l-għoti ta’ din l-għajnuna jiddependi wkoll minn deċiżjoni individwali tal-awtoritajiet kompetenti. Fl-aħħar nett, ir-rikorrenti fl-ewwel istanza ma għandhomx interess ġuridiku, peress li d-deċiżjoni tal-Kummissjoni inkwistjoni ma tikkonċernahomx personalment.
   Barra minn hekk, l-appellanti tqis li s-sentenza appellata tikser l-Artikolu 108(2) TFUE. Huwa b’mod żbaljat li l-Qorti tal-Prim’Istanza assumiet li, fil-kuntest tal-fażi ta’ eżami preliminari, il-Kummissjoni ltaqgħet ma’ diffikultajiet serji fir-rigward tal-evalwazzjoni tal-miżuri inkwistjoni, li wassluha sabiex tiftaħ il-proċedura ta’ investigazzjoni formali.
   Barra minn hekk, l-appellanti tikkunsidra li s-sentenza appellata tikser ukoll ir-regoli dwar l-oneru tal-prova. Il-Qorti tal-Prim’Istanza ġiegħlet lill-Kummissjoni tiftaħ il-proċedura ta’ investigazzjoni formali minkejja li r-rikorrenti fl-ewwel istanza ma kinux ippreżentaw provi tal-allegat dannu subit.
   Skont l-appellanti, is-sentenza appellata tikser ukoll l-Artikolu 81 tar-Regoli tal-Proċedura tal-Qorti tal-Prim’Istanza, peress li hija mmotivata b’mod, minnu nnifsu, kontradittorju.
   Fl-aħħar nett, l-appellanti ssostni li s-sentenza appellata tisker ukoll l-Artikolu 64 tar-Regoli tal-Proċedura tal-Qorti tal-Prim’Istanza, peress li l-Qorti tal-Prim’Istanza naqset milli tadotta l-miżuri ta’ organizzazzjoni tal-proċedura sabiex tivverifika fatturi deċiżivi.